1. Ako by ste pozvali človeka, ktorý nikdy v Lipovci nebol, na návštevu vašej obce. Čím je podľa vás jedinečná, iná než ostatné?
Ak by som mala pozvať niekoho na návštevu našej obce, rozhodne by to bolo cez letné mesiace. Vtedy žije Lipovec bohatým kultúrno-spoločenským a športovým životom. Prvým podujatím, ktoré má okresný charakter s účasťou zahraničných partnerských turistických oddielov je výstup na vrch Panošiná. Do povedomia nielen tunajších občanov sa dostal Deň obce Lipovec, kedy si pripomíname prvú písomnú zmienku o Lipovci. Stalo sa už tradičným podujatím a programovo je zamerané tak, aby uspokojilo všetkých občanov bez rozdielu veku. Tento deň navštívia obec mnohí vzdialenejší príbuzní rodín našich občanov, prostredníctvom čoho sa obec prezentuje navonok a dostáva sa do povedomia širokého okolia. Lokalita Lipovca poskytuje veľmi dobré podmienky pre turistov, v letných a jesenných mesiacoch poskytujú okolité lesy vhodné podmienky pre hubárov. Jazierko Široká a blízke štrkovecké jazerá sú ideálne pre letné športy a rybolov. Všetky uvedené aktivity sú podporené dobre vybavenou reštauračnou sieťou s možnosťou ubytovania v súkromí.
2. Lipovec má zaujímavú i pohnutú históriu, ako sa žije jeho dnešným obyvateľom?
Najväčším problémom počas stáročí bola pre Lipovčanov rieka Váh, ktorá spôsobovala rozsiahle povodne. Pri najväčšej z nich v roku 1813 zmenila svoje koryto, ktoré zodpovedá súčasnému stavu. V roku 1944 bola za účasť v SNP obec vypálená. V rámci povojnovej obnovy zaznamenal Lipovec veľký rozvoj, k čomu prispelo hlavne budovanie prívodného kanála a vodnej elektrárne. V súčasnosti máme vybudovanú infraštruktúru s dobrým dopravným prepojením na Vrútky a Martin. Občania majú vytvorené dostatočné podmienky v kultúrno-spoločenskej oblasti, ale aj v oblasti telovýchovy a športu a myslím si, že sú tu spokojní.
3. Je známe, že južná strana na úbočí Malej Fatry prilákala veľa stavebníkov do vášho "chotára", a tak dnes veľká časť obyvateľov Lipovca sú "cudzinci". Ako sa zžili s miestnymi obyvateľmi a tvoria podľa vás už "jednu rodinu"?
Výborná geografická poloha obce s najdlhším slnečným svitom v okrese, ako aj prímestský charakter vytvorili vhodné podmienky pre individuálnu bytovú výstavbu a pritiahli do obce záujemcov o stavebné pozemky zo širokého okolia. Súžitie starousadlíkov a nových občanov je bezproblémové. Noví obyvatelia Lipovca sa stotožnili s tradičným postavením obce a prispievajú svojou mierom k jej rozvoju.
4. Blízkosť dvoch miest – Vrútok a Martina – je ďalšie špecifikum Lipovca. Ako sa prejavuje? Je to plus alebo mínus?
Blízkosť uvedených miest podporená vhodným prepojením prostredníctvom mestskej hromadnej dopravy vytvára priaznivé podmienky pre hospodársky a sociálny rozvoj Lipovca. Táto skutočnosť nemalou mierou prispieva k zvyšovaniu životnej úrovne jej obyvateľov, teda ja v tom vidím jednoznačnú výhodu.
5. Nie je tajomstvo, že popri vašej obci má viesť diaľnica . Čo to pre Lipovec a jeho občanov znamená?
Rozhodnutie štátnych orgánov o výstavbe diaľnice v regióne Turca vítame pozitívne. Obec bola a je účastníkom pripomienkového konania, v rámci ktorého zástupcovia obce kládli dôraz na minimalizovanie negatívnych dopadov na životné prostredie v dotk-
nutej časti nášho katastra. Dúfam, že keď už bude diaľnica vybudovaná, prinesie rozvojové impulzy v podobe prílivu investícií. A to pre Lipovčanov bude znamenať hospodársky rozvoj, vrátane rozvoja cestovného ruchu.
6. Aké plány a možnosti rozvoja má dnešný Lipovec a čo všetko by ste chceli v najbližšom období spoločne urobiť?
Je toho dosť. V súčasnosti sa realizuje stavba "Kanalizácia Lipovec – Turč. Kľačany" s vyústením do ČOV vo Vrútkach. Dokončením projektu dostane možnosť napojiť sa na verejnú kanalizáciu každá domácnosť v Lipovci. Máme rozpracovaný Program sociálneho rozvoja obce, v ktorom sa zameriavame hlavne na dobudovanie a vylepšenie infraštruktúry. Hlavný dôraz kladieme na rekonštrukciu miestnych komunikácií a objektov v majetku obce – kultúrny dom, požiarna zbrojnica a budova materskej školy. Aktívne sa venujeme aj rozvoju telovýchovy a športu. V tomto roku plánujeme dokončiť športový areál pri futbalovom ihrisku, pričom jednou z hlavných priorít tohto roku je tvorba a ochrana životného prostredia v obci.